AMATA จับมือพันธมิตรฮ่องกง “Broadwin International” ตั้งบ.ร่วมทุนพัฒนา Smart City
AMATA จับมือพันธมิตรฮ่องกง “Broadwin International” ตั้งบ.ร่วมทุนพัฒนา Smart City
10 เม.ย. 2563

บริษัท อมตะ คอร์ปอเรชัน จำกัด (มหาชน) หรือ AMATA แจ้งว่าที่ประชุมคณะกรรมการบริษัทเมื่อวานนี้ (9 เม.ย.) อนุมัติการเข้าร่วมลงทุนในบริษัทร่วมทุนระหว่างบริษัท กับ Broadwin International Investment Holding Company Limited (บริษัทจัดตั้งตามกฎหมายของฮ่องกง)
โดยทั้งสองฝ่ายจะร่วมทุนกันตั้งบริษัท Amata Chinese Smart City Co., Ltd. ซึ่งจดทะเบียนในประเทศไทย เพื่อดำเนินการพัฒนาเมืองอัจฉริยะ, นิคมอุตสาหกรรม, พาณิชยกรรม, และการพัฒนาแบบผสมผสานและปฏิบัติการ ตลอดจนดำเนินธุรกิจการจัดสรรที่ดิน บริหารและดำเนินการเมืองอัจฉริยะ และบริการสร้างมูลค่าเพิ่มอื่น
สำหรับบริษัทร่วมทุนตั้งใหม่ดังกล่าว มีทุนจดทะเบียน 5 ล้านบาท โดยบริษัทถือหุ้น 60% คิดเป็นเงินลงทุน 3 ล้านบาท ขณะที่ Broadwin International Investment Holding Company Limited ถือหุ้นในสัดส่วน 40% ซึ่งคาดว่าจะดำเนินการจัดตั้งบริษัทในช่วงไตรมาส 2/63 ทั้งนี้ ขึ้นอยู่กับสถานการณ์การระบาดของไวรัสโควิด-19 และสภาวะทางเศรษฐกิจ